OR Tambo-rooftog: Ondersoek kan nog maande duurArgieffoto Die staat het Woensdag in die Kempton Park-landdroshof gesê die ondersoek na die opspraakwekkende rooftog by die Internasionale Lughawe OR Tambo kan nog tot ses maande duur. Dit het aan die lig gekom toe die borgtogaansoeke van France Manaka‚ Simon Thlokwane, Sibusiso Mnisi en Philokhuhle Mtanzi, wat daarvan verdink word dat hulle deel was ŉ bende wat vroeër die maand ŉ rooftog by die lughawe uitgevoer het, sou hervat. Die ander twee verdagtes, Prince Dube en Thando Songishe wat eers later in verband met die voorval in hegtenis geneem is, het ook weer verskyn. Staatsaanklaer Pieter Erasmus het aan die hof gesê daar is steeds inligting wat deur ondersoekbeamptes in die buiteland verkry moet word. Die saak is tot Vrydag uitgestel aangesien die verdedigingspanne nog sekere dokumente moet bekom. Mosiwa Mutame, wie se aanklagte voorheen laat vaar en toe weer ingestel is, is steeds uit op borgtog van R50 000 en moet weer op 26 Mei in die hof verskyn. Lees alle vorige berigte oor OR Tambo op Maroela Media.